CELEX: 32021D1221(01)
Language: ro
Date: 2021-12-20 00:00:00
Title: Decizia Comisiei din 20 decembrie 2021 privind gestiunea financiară a mecanismului de asigurare reciprocă instituit în temeiul Regulamentului (UE) 2021/695 al Parlamentului European și al Consiliului pentru acțiunile din cadrul celui de Al șaptelea program-cadru, al programelor Orizont 2020, Orizont Europa și Euratom 2021/C 514 I/03

21.12.2021   
               
               
                  RO
               
               
                  Jurnalul Oficial al Uniunii Europene
               
               
                  CI 514/6
               
            
         DECIZIA COMISIEI
         din 20 decembrie 2021
         privind gestiunea financiară a mecanismului de asigurare reciprocă instituit în temeiul Regulamentului (UE) 2021/695 al Parlamentului European și al Consiliului pentru acțiunile din cadrul celui de Al șaptelea program-cadru, al programelor Orizont 2020, Orizont Europa și Euratom
         (2021/C 514 I/03)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Tratatul de instituire a Comunității Europene a Energiei Atomice,
         având în vedere Regulamentul (UE) 2021/695 al Parlamentului European și al Consiliului din 28 aprilie 2021 de instituire a programului-cadru pentru cercetare și inovare Orizont Europa, de stabilire a normelor sale de participare și de diseminare și de abrogare a Regulamentelor (UE) nr. 1290/2013 și (UE) nr. 1291/2013 (1), în special articolul 37 alineatul (2),
         având în vedere Regulamentul (Euratom) 2021/765 al Consiliului din 10 mai 2021 de instituire a Programului pentru cercetare și formare al Comunității Europene a Energiei Atomice pentru perioada 2021-2025 de completare a Programului-cadru pentru cercetare și inovare Orizont Europa și de abrogare a Regulamentului (Euratom) 2018/1563 (2), în special articolul 9 alineatul (5),
         întrucât:
         
                     (1)
                  
                  
                     Un mecanism de asigurare reciprocă („MAR”) are drept scop acoperirea riscurilor asociate cu nerecuperarea sumelor datorate de beneficiari în temeiul Deciziei nr. 1982/2006/CE a Parlamentului European și a Consiliului (3) („al Șaptelea program-cadru”), al Regulamentului (UE) nr. 1291/2013 al Parlamentului European și a Consiliului (4) („Orizont 2020”), al Regulamentului (UE) 2021/695 („Orizont Europa”), al Deciziilor 2006/976/Euratom (5), 2012/93/Euratom (6) ale Consiliului și al Regulamentelor (Euratom), 1314/2013 (7), 2018/1563 (8), 2021/765 („programele Euratom”). Comisia are obligația de a stabili norme specifice de funcționare a MAR.
                  
               
                     (2)
                  
                  
                     Pentru funcționarea eficientă a MAR, precum și pentru monitorizarea și supravegherea bunei gestiuni financiare a operațiunilor sale financiare, este necesar să se numească un administrator al MAR, care trebuie să fie un serviciu desemnat responsabil cu administrarea generală a MAR, un administrator de active financiare al MAR, responsabil cu punerea în aplicare a gestionării activelor, și un contabil al MAR.
                  
               
                     (3)
                  
                  
                     Pentru a asigura legalitatea operațiunilor efectuate în cadrul MAR, este necesar să se delege competențele relevante de la Comisie sau în cadrul acesteia unor persoane care exercită, în consecință, sarcini de ordonatori de credite delegați. Este necesar ca ordonatorii de credite delegați să aibă posibilitatea de a subdelega competențele relevante ordonatorilor de credite subdelegați, în conformitate cu normele interne ale Comisiei (9).
                  
               
                     (4)
                  
                  
                     Pentru a asigura transparența și claritatea funcționării MAR, este necesar să se stabilească normele privind rolurile și responsabilitățile detaliate ale diferitelor servicii ale Comisiei și ale ordonatorilor de credite delegați, precum și procedurile și normele care reglementează, în special, contribuțiile, restituirile și intervențiile MAR.
                  
               
                     (5)
                  
                  
                     Având în vedere mediul caracterizat de rate ale dobânzilor mici sau negative care predomină deja de mai mulți ani pe piețele financiare, există un risc semnificativ de perioade în care câștigurile financiare negative (inclusiv comisioanele administrative și bancare, rezultatele operațiunilor și stabilirea valorii activelor) să poată periclita capacitatea de funcționare a MAR. Pentru a menține capacitatea de funcționare a MAR, aceste comisioane și costuri pot fi plătite din alte surse decât câștigurile financiare ale MAR, care trebuie rezervate pentru acoperirea riscului asociat nerecuperării sumelor datorate de beneficiari.
                  
               
                     (6)
                  
                  
                     Este necesar ca orice venituri alocate interne sau externe provenite din programele-cadru pentru cercetare și inovare anterioare și actuale, precum și din orice alt program care participă la MAR, dacă este cazul, să fie utilizate pentru a plăti dobânzi negative, comisioane administrative și bancare pentru gestionarea MAR, rezultate ale operațiunilor și ale stabilirii valorii activelor MAR, precum și dobânzi de întârziere pentru restituirile datorate beneficiarilor. De asemenea, este necesar să fie posibil, dacă este cazul, să se utilizeze aceste surse pentru a onora obligațiile juridice și contractuale ale Uniunii.
                  
               
                     (7)
                  
                  
                     Întrucât MAR înlocuiește fondul de garantare pentru participanți instituit prin Regulamentul (UE) nr. 1290/2013 al Parlamentului European și al Consiliului (10), este necesar ca Decizia C (2013) 9092 a Comisiei (11) să fie abrogată și înlocuită cu prezenta decizie,
                  
               DECIDE:
         
            Articolul 1
            
               1.   Comisia încredințează Direcției Generale Cercetare și Inovare („DG RTD” sau „serviciul desemnat”) gestionarea financiară și administrativă a MAR pentru acțiunile din cadrul celui de Al șaptelea program-cadru și al programelor Orizont 2020, Orizont Europa și Euratom.
            
            
               2.   Comisia încredințează sarcinile de administrator de active financiare al MAR Direcției Generale Buget.
            
            
               3.   Repartizarea sarcinilor și a îndatoririlor între serviciul desemnat și administratorul de active financiare în relație cu MAR se stabilește într-un acord privind nivelul serviciilor, în conformitate cu funcțiile și responsabilitățile stabilite în prezenta decizie.
            
         
         
            Articolul 2
            Normele și procedurile MAR sunt prevăzute în anexă.
         
         
            Articolul 3
            
               1.   Comisia deleagă ordonatorilor de credite, astfel cum se prevede în normele și procedurile MAR prevăzute în anexă, competența de a autoriza intervenții din partea MAR și restituire contribuțiilor la beneficiari.
            
            
               2.   Comisia autorizează aceiași ordonatori de credite să execute veniturile provenite de la MAR în cadrul celui de Al șaptelea program-cadru și al programelor Orizont 2020, Orizont Europa și Euratom.
            
            
               3.   Ordonatorii de credite delegați pot subdelega competențele relevante ordonatorilor de credite subdelegați, în conformitate cu Decizia Comisiei C(2018) 5120 din 3 august 2018 privind normele interne referitoare la execuția bugetului general al Uniunii Europene.
            
            
               4.   Comisia deleagă ordonatorului de credite delegat al serviciului desemnat competența de a autoriza ordinele de plată pentru transferul contribuției colectate de OCD la MAR și apoi la administratorul de active. De asemenea, Comisia deleagă ordonatorului de credite delegat al serviciului desemnat competența de a emite ordine de recuperare pentru transferul de fonduri de la administratorul de active la MAR, pentru a asigura restituirea contribuțiilor și a intervențiilor. Ordonatorul de credite delegat al serviciului desemnat poate subdelega competențele relevante ordonatorilor de credite subdelegați.
            
            
               5.   În calitatea sa de administrator financiar și administrativ al MAR, după verificarea conformității și a regularității acestora, serviciul desemnat validează sau respinge operațiunile autorizate de ordonatorii de credite delegați. Înainte de validarea operațiunii, serviciul desemnat poate emite un aviz fără caracter obligatoriu cu privire la oportunitatea acesteia. În cazul în care avizul este negativ, operațiunea se validează de serviciul desemnat numai dacă ordonatorul de credite delegat confirmă operațiunea în scris, oferind o justificare adecvată.
            
         
         
            Articolul 4
            Contabilul Comisiei este numit în funcția de contabil al MAR.
         
         
            Articolul 5
            
               1.   În cazul în care serviciul desemnat, în acord cu administratorul de active financiare, consideră că fondurile MAR nu sunt suficiente pentru a restitui contribuțiile beneficiarului la plata soldului, măsurile menționate la alineatul (2) se aplică temporar.
            
            
               2.   Orice câștig financiar negativ, inclusiv dobânzile, pierderile realizate nete și pierderile din stabilirea valorii, comisioanele administrative și bancare pentru gestionarea MAR, cum ar fi, dar fără a se limita la, comisioanele pentru operațiuni, costurile legate de domeniul IT, comisioanele de cont, comisioanele de custodie, comisioanele de audit extern, costurile, precum și orice dobânzi de întârziere pentru restituirile datorate beneficiarilor, pot fi acoperite din veniturile alocate interne și/sau externe provenite de la programele-cadru pentru cercetare și inovare anterioare și actuale, precum și din bugetul programelor participante. Veniturile alocate interne provenite din recuperări [atât din exercițiul financiar curent, cât și reportate în temeiul articolului 12 alineatul (4) litera (b) din Regulamentul financiar (12)], precum și veniturile alocate externe disponibile din programele-cadru pentru cercetare anterioare, se utilizează în mod prioritar.
            
            
               3.   Resursele financiare menționate la alineatul (2) nu se utilizează pentru finanțarea intervențiilor MAR, cu excepția acoperirii obligațiilor contractuale ale autorității de acordare a granturilor, care decurg din acordurile de grant Orizont 2020 semnate anterior, în cazul în care, pe baza situației financiare lunare a MAR, serviciul desemnat, în acord cu contabilul MAR, consideră că câștigurile financiare nu sunt suficiente sau câștigurile financiare nete disponibile sunt mai mici de 15 milioane EUR.
            
            
               4.   Niciun transfer către MAR în cadrul măsurilor temporare prevăzute la alineatul (2) nu conduce la crearea unei rezerve care depășește 60 de milioane EUR în orice moment.
            
         
         
            Articolul 6
            Decizia C (2013) 9092 se abrogă.
         
         
            Adoptată la Bruxelles, 20 decembrie 2021.
            
               
                  Pentru Comisie
               
               Mariya GABRIEL
               
                  Membru al Comisiei
               
            
         
         
            (1)  JO L 170, 12.5.2021, p. 1.
         
            (2)  JO L 167, 12.5.2021, p. 81.
         
            (3)  Decizia nr. 1982/2006/CE a Parlamentului European și a Consiliului din 18 decembrie 2006 privind al șaptelea program-cadru al Comunității Europene pentru activități de cercetare, de dezvoltare tehnologică și demonstrative (2007-2013) (JO L 412, 30.12.2006, p. 1).
         
            (4)  Regulamentul (UE) nr. 1291/2013 al Parlamentului European și al Consiliului din 11 decembrie 2013 de instituire a Programului-cadru pentru cercetare și inovare (2014-2020) – Orizont 2020 și de abrogare a Deciziei nr. 1982/2006/CE (JO L 347, 20.12.2013, p. 104).
         
            (5)  Decizia Consiliului din 19 decembrie 2006 privind programul specific de punere în aplicare a celui de-Al șaptelea program-cadru al Comunității Europene a Energiei Atomice (Euratom) pentru activitățile de cercetare și de formare în domeniul nuclear (2007-2011)(2006/976/Euratom) (JO L 400, 30.12.2006, p. 404).
         
            (6)  Decizia Consiliului din 19 decembrie 2011 privind Programul-cadru al Comunității Europene a Energiei Atomice pentru activități de cercetare și formare în domeniul nuclear (2012-2013) (2012/93/Euratom) (JO L 47, 18.2.2012, p. 25).
         
            (7)  Regulamentul Consiliului (Euratom) nr. 1314/2013 din 16 decembrie 2013 privind Programul pentru cercetare și formare al Comunității Europene a Energiei Atomice (2014-2018) de completare a Programului-cadru pentru cercetare și inovare Orizont 2020 (JO L 347, 20.12.2013, p. 948).
         
            (8)  Regulamentul (Euratom) 2018/1563 al Consiliului din 15 octombrie 2018 privind Programul pentru cercetare și formare al Comunității Europene a Energiei Atomice (2019-2020) de completare a Programului-cadru pentru cercetare și inovare Orizont 2020 și de abrogare a Regulamentului (Euratom) nr. 1314/2013 (JO L 262, 19.10.2018, p. 1).
         
            (9)  Decizia Comisiei C(2018) 5120 din 3 august 2018 privind normele interne referitoare la execuția bugetului general al Uniunii Europene (secțiunea Comisia Europeană) în atenția serviciilor Comisiei.
         
            (10)  Regulamentul (UE) nr. 1290/2013 al Parlamentului European și al Consiliului din 11 decembrie 2013 de stabilire a normelor de participare și diseminare pentru „Programul-cadru pentru cercetare și inovare (2014-2020) – „Orizont 2020” și de abrogare a Regulamentului (CE) nr. 1906/2006 (JO L 347, 20.12.2013, p. 81).
         
            (11)  Decizia C (2013) 9092 a Comisiei din 17 decembrie 2013 privind gestiunea financiară a fondului de garantare pentru participanți instituit în temeiul Regulamentului (UE) nr. [1290/2013] al Parlamentului European și al Consiliului și de modificare a Deciziei C (2005) 2992 a Comisiei.
         
            (12)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).
      
      
         
            ANEXĂ
            
               Normele și procedurile mecanismului de asigurare reciprocă
            
            CUPRINS
            
                        1.
                     
                     CONTEXTUL
                     11
                  
                        1.2.
                     
                     Structura bugetară, costurile legate de gestionarea MAR și actorii implicați în aceasta
                     11
                  
                        1.2.1.
                     
                     Structura bugetară specifică a MAR
                     11
                  
                        1.2.2.
                     
                     Ordonatorii de credite
                     11
                  
                        1.2.3.
                     
                     Serviciul desemnat de Comisie pentru gestionarea MAR
                     12
                  
                        1.2.4.
                     
                     Contabilul MAR
                     12
                  
                        1.2.5.
                     
                     Administratorul de active financiare
                     13
                  
                        1.2.6.
                     
                     Grupul interservicii al Mecanismului de asigurare reciprocă
                     13
                  
                        2.
                     
                     CONTRIBUȚII LA MAR
                     13
                  
                        2.1.
                     
                     Procedura nr. 1 – Contribuția
                     13
                  
                        3.
                     
                     RESTITUIREA CONTRIBUȚIILOR LA MAR
                     14
                  
                        3.1.
                     
                     Norme generale
                     14
                  
                        3.2.
                     
                     Procedura nr. 2 – Restituirea
                     14
                  
                        3.2.1.
                     
                     Procedura 2a – Rambursarea completă la beneficiari
                     14
                  
                        3.2.2.
                     
                     Procedura 2b – Rambursarea completă la linia bugetară relevantă
                     14
                  
                        3.2.3.
                     
                     Procedura 2c – Rambursarea parțială la entitățile juridice și la linia bugetară relevantă
                     14
                  
                        4.
                     
                     INTERVENȚIA MAR (NEÎNDEPLINIREA OBLIGAȚIILOR DE PLATĂ)
                     15
                  
                        4.1.
                     
                     Introducere
                     15
                  
                        4.2.
                     
                     Procedura nr. 3 – Intervenția MAR
                     15
                  
                        4.2.1.
                     
                     Procedura 3a – Intervenția MAR în cadrul acțiunilor în curs de desfășurare (transfer direct la consorțiu)
                     15
                  
                        4.2.2.
                     
                     Procedura 3b – Alte intervenții MAR (transfer la linia bugetară)
                     16
                  
                        5.
                     
                     SISTEMUL CONTABIL
                     17
                  
                        5.1.
                     
                     Conturile anuale
                     17
                  
                        5.2.
                     
                     Sistemul contabil computerizat
                     18
                  
                        5.3.
                     
                     Executarea plăților
                     18
                  
                        5.4.
                     
                     Colectarea veniturilor și recuperarea datoriilor
                     18
                  
                        5.5.
                     
                     Gestionarea conturilor bancare „GF01”
                     18
                  
               INTRODUCERE
            
            Prezenta anexă stabilește normele și procedurile pentru toate serviciile implicate în operațiunile și în gestionarea mecanismului de asigurare reciprocă („MAR”).
            Prezentele norme și proceduri se aplică acțiunilor finanțate în cadrul celui de Al șaptelea program-cadru (1) („PC7”), al programului Orizont 2020 (2) („H2020”), al programului Orizont Europa (3) („HE”) și al Programului pentru cercetare și formare al Euratom (4) („programele Euratom”).
            Un ghid cuprinzător de utilizare pentru personalul responsabil cu punerea în aplicare a acțiunilor din cadrul programelor PC7, H2020, HE și Euratom va fi inclus în „Ghidul MAR”.
            1.   CONTEXTUL
            
            1.2.   Structura bugetară, costurile legate de gestionarea MAR și actorii implicați în aceasta
            
            1.2.1.   Structura bugetară specifică a MAR
            
            Deși nu are personalitate juridică, MAR are o structură și un sistem contabil și bugetar (codul societății „GF01”) independent de cel al Comisiei (codul societății „BG32”) sau al altor organisme ale Uniunii.
            1.2.2.   Ordonatorii de credite
            
            Comisia este ordonatorul de credite al MAR.
            În sensul prezentei decizii, prin „ordonatori de credite delegați” („OCD”) pentru operațiunile MAR, fiecare fiind responsabil pentru partea din bugetul PC7, H2020, HE sau bugetul programelor Euratom pe care o execută, se înțeleg următoarele:
            
                        —
                     
                     
                        directorii generali ai diferitelor direcții generale ale Comisiei;
                     
                  
                        —
                     
                     
                        pentru programele Euratom, directorul general al DG RTD;
                     
                  
                        —
                     
                     
                        directorii agențiilor executive;
                     
                  
                        —
                     
                     
                        deținători unor funcții echivalente în entități cărora li s-au încredințat sarcini de execuție bugetară, cum ar fi directorii executivi ai întreprinderilor comune și alte organisme de finanțare relevante, cu condiția ca sarcinile legate de operațiunile MAR să fie încredințate în conformitate cu articolul 154 din Regulamentul financiar (5) și sub rezerva condițiilor de participare la MAR prevăzute în instrumentul care încredințează sarcini de execuție bugetară.
                     
                  Ordonatorii de credite delegați sunt responsabili de reținerea, din fiecare prefinanțare inițială, a contribuției la MAR prevăzute în acordurile de grant pe care le gestionează.
            Ei sunt responsabili și de (i) restituirea contribuțiilor MAR către beneficiari, (ii) de intervențiile MAR, inclusiv de plăți și recuperări. În consecință, ei sunt OCD și în sistemul contabil „GF01”.
            Ei rămân pe deplin responsabili de asigurarea faptului că fondurile pe care le gestionează sunt utilizate corect și că cheltuielile aflate sub controlul lor sunt legale și corecte.
            1.2.3.   Serviciul desemnat de Comisie pentru gestionarea MAR
            
            DG RTD, în calitate de serviciu desemnat, este responsabilă de monitorizarea și supravegherea bunei gestiuni financiare a operațiunilor financiare ale MAR. Aceasta nu exonerează OCD de responsabilitatea lor individuală.
            În particular, serviciul desemnat:
            
                        —
                     
                     
                        transferă contribuțiile beneficiarilor din contul extrabugetar specific „BG32” în contul bancar „GF01” (6);
                     
                  
                        —
                     
                     
                        transferă contribuții din contul bancar „GF01” la administratorul de active financiare;
                     
                  
                        —
                     
                     
                        monitorizează dacă există suficientă lichiditate în contul bancar „GF01” pentru a putea răspunde prompt cererilor de restituire și cererilor de intervenție;
                     
                  
                        —
                     
                     
                        furnizează periodic contabilului MAR toate informațiile necesare pentru îndeplinirea sarcinilor sale;
                     
                  
                        —
                     
                     
                        asigură monitorizarea detaliată și urmărirea sumelor transferate la sau de la administratorul de active financiare;
                     
                  
                        —
                     
                     
                        furnizează periodic administratorului de active financiare o proiecție a fluxului de contribuții și de restituiri, pe baza informațiilor furnizate de serviciile implicate, precum și orice alte informații solicitate în mod rezonabil de administratorul de active financiare pentru îndeplinirea sarcinilor sale;
                     
                  
                        —
                     
                     
                        furnizează OCD rapoarte trimestriale privind situația financiară a MAR;
                     
                  
                        —
                     
                     
                        monitorizează situația și evoluția MAR pentru a permite Comisiei să ia, dacă este cazul, măsuri adecvate de atenuare a riscurilor pentru a permite MAR să își continue intervențiile pentru protejarea intereselor financiare ale Uniunii și să restituie contribuțiile beneficiarilor la plata soldului;
                     
                  
                        —
                     
                     
                        verifică ex post dacă OCD au reținut în mod corect contribuția MAR din fiecare prefinanțare inițială și dacă respectiva contribuție este egală cu procentul specificat în acordul de grant, aplicat valorii maxime a grantului indicate în acordul de grant;
                     
                  
                        —
                     
                     
                        validează sau respinge operațiunile autorizate de ordonatorii de credite delegați, după verificarea conformității și a regularității lor. În cazul unui dezacord cu privire la oportunitatea unei operațiuni, serviciul desemnat emite un aviz fără caracter obligatoriu înainte de validarea acesteia;
                     
                  
                        —
                     
                     
                        prezidează Grupul interservicii al MAR menționat la punctul 1.2.6;
                     
                  
                        —
                     
                     
                        asigură faptul că respectivul conținut al ghidului MAR este actualizat;
                     
                  
                        —
                     
                     
                        oferă asistență administratorilor financiari ai OCD relevant.
                     
                  1.2.4.   Contabilul MAR
            
            Biroul de contabilitate al MAR își îndeplinește rolul în conformitate cu principiile stabilite în „Carta sarcinilor și responsabilităților contabilului Comisiei” (7).
            Sistemul contabil specific al MAR face parte din sistemul contabil al Comisiei. Cu toate acestea, contabilitatea sa este distinctă de cea a bugetului general al Uniunii.
            Serviciul desemnat și administratorul de active financiare menționat la punctul 1.2.5 furnizează contabilului MAR toate informațiile necesare pentru întocmirea conturilor, care trebuie să ofere o imagine corectă și fidelă a activelor și pasivelor MAR. Contabilul MAR poate verifica informațiile primite și poate efectua orice verificări suplimentare considerate necesare înainte de semnarea conturilor. Contabilul MAR poate exprima rezerve, specificând natura și domeniul de aplicare al acestora.
            1.2.5.   Administratorul de active financiare
            
            Direcția Generală Buget (DG BUDG), în calitate de administrator de active financiare, gestionează activele MAR în conformitate cu acordul privind nivelul serviciilor pe care îl încheie cu serviciul desemnat.
            Acordul privind nivelul serviciilor va stabili relația dintre serviciul desemnat și administratorul de active financiare, precum și normele MAR privind investițiile, în vederea găsirii unui echilibru adecvat între un nivel acceptabil de risc investițional și viabilitatea financiară pe termen lung a MAR (8).
            Administratorul de active financiare va monitoriza fondurile în conformitate cu normele stabilite în acordul privind nivelul serviciilor și va raporta serviciului desemnat orice informații relevante legate de mandatul său.
            1.2.6.   Grupul interservicii al Mecanismului de asigurare reciprocă
            
            Grupul interservicii al Mecanismului de asigurare reciprocă („GIS-MAR”) este alcătuit din direcțiile generale, agențiile executive și întreprinderile comune implicate în operațiunile MAR. Printre membrii săi se numără și câte un reprezentant al Serviciului Juridic al Comisiei, al DG BUDG și al Serviciului comun de asistență juridică (CLSS).
            GIS-MAR este prezidat de serviciul desemnat. Acesta are un rol consultativ.
            2.   CONTRIBUȚII LA MAR
            
            În conformitate cu acordul de grant relevant, contribuția va fi reținută integral din prefinanțarea inițială. În cazul în care valoarea grantului UE este majorată printr-o modificare, se va aplica o reținere corespunzătoare suplimentară drept contribuție la MAR (9).
            2.1.   Procedura nr. 1 – Contribuția
            
            Etapa 1
            Atunci când încheie un acord de grant, OCD reține din prefinanțare procentul aferent contribuției, astfel cum se specifică în acordul de grant.
            Agentul inițiator financiar relevant introduce un ordin de plată de prefinanțare (10) („OP”) în propriul său sistem contabil. Partea din valoarea acestui OP destinată MAR este înregistrată de agentul inițiator financiar relevant într-un cont extrabugetar specific în propriul sistem contabil.
            OP urmează procedura de autorizare relevantă și este executat de contabilul relevant (11).
            Etapa 2
            Serviciul desemnat transferă periodic contribuțiile cumulate totale din conturile extrabugetare specifice la sistemul contabil „GF01” (12) prin intermediul unui OP.
            OP este verificat de un agent financiar de verificare, autorizat de ordonatorul de credite subdelegat al serviciului desemnat și executat de contabilul Comisiei.
            Etapa 3
            Serviciul desemnat, prin intermediul unui OP, autorizează transferul contribuțiilor din sistemul contabil „GF01” la administratorul de active financiare al MAR și se asigură că există suficientă lichiditate în contul bancar „GF01” pentru a putea răspunde cererilor de restituire și de intervenție.
            Acest OP este verificat de un agent financiar de verificare, autorizat de OCD al serviciului desemnat și executat de contabilul MAR.
            Serviciul desemnat verifică ex post dacă OCD a calculat și a reținut în mod corect contribuția la MAR din prefinanțarea inițială. În cazul în care sunt detectate erori, serviciul desemnat notifică OCD responsabil, care corectează suma.
            3.   RESTITUIREA CONTRIBUȚIILOR LA MAR
            
            3.1.   Norme generale
            
            În conformitate cu articolul 37 alineatul (4) din Regulamentul (UE) 2021/695, contribuția transferată la MAR trebuie restituită beneficiarilor la momentul plății soldului. Suma care trebuie restituită include dobânda de întârziere aferentă reținerii, dacă este cazul, dar nu dobânda generată de MAR.
            În cazul în care calculul plății soldului nu justifică rambursarea unei contribuții inițiale sau a unei părți din contribuția inițială la beneficiari, întreaga contribuție sau partea relevantă trebuie restituită liniei bugetare relevante de la care a fost autorizat angajamentul inițial.
            3.2.   Procedura nr. 2 – Restituirea
            
            Restituirea contribuțiilor se efectuează în conformitate cu următoarele trei proceduri:
            3.2.1.   Procedura 2a – Rambursarea completă la beneficiari
            
            În cazul în care calculul plății soldului justifică o rambursare integrală a contribuției inițiale, OCD relevant rambursează contribuția beneficiarilor prin intermediul coordonatorului acțiunii.
            Agentul inițiator financiar inițiază în sistemul contabil „GF01” din ABAC (13) un OP în favoarea coordonatorului acțiunii. Acest OP este ulterior verificat de un agent financiar de verificare, autorizat de OCD, validat de serviciul desemnat în SAP din ABAC (14) și executat de contabilul MAR.
            Dacă sunt detectate erori, serviciul desemnat respinge operațiunea în SAP din ABAC și notifică OCD relevant.
            3.2.2.   Procedura 2b – Rambursarea completă la linia bugetară relevantă
            
            În cazul în care calculul plății soldului după luarea în considerare a cerințelor din acordul de grant aplicabil nu justifică rambursarea oricărei părți din contribuția inițială la beneficiari, OCD relevant rambursează integral această sumă la linia bugetară din care s-a efectuat plata inițială.
            În acest scop, OCD relevant autorizează un ordin de recuperare („OR”) împotriva MAR în sistemul său contabil. Odată ce OR este validat de contabilul relevant, agentul inițiator emite un OP în sistemul contabil GF01.
            Agentul inițiator financiar inițiază în sistemul contabil „GF01” din ABAC un OP în favoarea liniei bugetare din care s-a efectuat plata inițială. Acest OP este ulterior verificat de un agent financiar de verificare, autorizat de OCD, validat de serviciul desemnat în SAP din ABAC și executat de contabilul MAR.
            Dacă sunt detectate erori, serviciul desemnat respinge operațiunea în SAP din ABAC și notifică OCD relevant.
            3.2.3.   Procedura 2c – Rambursarea parțială la entitățile juridice și la linia bugetară relevantă
            
            În cazul în care calculul plății soldului justifică rambursarea parțială a contribuției inițiale la beneficiari, OCD relevant rambursează o sumă parțială coordonatorului acțiunii.
            OCD relevant rambursează suma rămasă la linia bugetară din care s-a efectuat plata inițială.
            În acest scop, OCD relevant autorizează un OR împotriva MAR în sistemul său contabil. Odată ce OR este validat de contabilul relevant, agentul inițiator emite două OP în sistemul contabil GF01 din ABAC. Unul în favoarea liniei bugetare și celălalt în favoarea coordonatorului acțiunii. Ambele OP sunt ulterior verificate de un agent financiar de verificare, autorizate de OCD, validate de serviciul desemnat în SAP din ABAC și executate de contabilul MAR.
            Dacă sunt detectate erori, serviciul desemnat respinge operațiunea în SAP din ABAC și notifică OCD relevant.
            4.   INTERVENȚIA MAR (NEÎNDEPLINIREA OBLIGAȚIILOR DE PLATĂ)
            
            4.1.   Introducere
            
            În cazul în care un beneficiar (inclusiv coordonatorul) nu își îndeplinește obligațiile de plată – mai exact, nu plătește până la scadență suma integrală sau o parte din suma stabilită în nota de debit – și în absența unor garanții sau a altor posibile compensări, OCD relevant are în vedere demararea unei intervenții MAR în conformitate cu dispozițiile contractuale relevante (PC7, H2020, Programul Euratom sau HE). Intervențiile MAR nu afectează nicio sancțiune sau măsură administrativă care ar putea fi impusă entității juridice care nu își îndeplinește obligațiile de plată în temeiul Regulamentului financiar.
            Cu excepția cazului în care intervențiile MAR derivă dintr-o dispoziție contractuală a acordului de grant H2020, în cazul în care câștigul financiar generat de MAR este insuficient pentru a acoperi suma neplătită, MAR nu poate interveni, iar Comisia, agenția executivă, întreprinderea comună sau organismul Uniunii în cauză trebuie să recupereze suma datorată direct de la beneficiar sau, dacă este posibil, de la entitatea afiliată/partea terță asociată acestuia.
            O intervenție MAR nu poate fi lansată:
            
                        —
                     
                     
                        pentru OR emise după plata soldului;
                     
                  
                        —
                     
                     
                        pentru OR emise pentru recuperarea daunelor-interese forfetare și/sau a penalităților financiare datorate de o entitate juridică.
                     
                  În cazul în care, după plata soldului, OCD relevant emite un OR împotriva coordonatorului pentru sume din prefinanțarea nedistribuită, din plăți intermediare sau din plăți ale soldului, MAR nu va interveni.
            4.2.   Procedura nr. 3 – Intervenția MAR
            
            4.2.1.   Procedura 3a – Intervenția MAR în cadrul acțiunilor în curs de desfășurare (transfer direct la consorțiu)
            
            În cazul încetării relației cu un beneficiar (inclusiv a coordonatorului) al consorțiului în cursul unei acțiuni („beneficiarul care nu și-a îndeplinit obligațiile de plată”) și în cazul în care sumele primite în mod necuvenit de beneficiarul care nu și-a îndeplinit obligațiile de plată nu sunt rambursate de acesta consorțiului, MAR va interveni prin plata acestor sume la coordonator (în cazul în care beneficiarul care nu și-a îndeplinit obligațiile de plată este coordonatorul, suma datorată de entitatea respectivă va fi plătită de MAR noului coordonator), dacă sunt îndeplinite cumulativ următoarele condiții:
            
                        (a)
                     
                     
                        acțiunea este încă în curs de desfășurare (15);
                     
                  
                        (b)
                     
                     
                        OCD relevant consideră că intervenția este necesară și oportună pentru ca respectivul consorțiu să finalizeze cu succes acțiunea;
                     
                  
                        (c)
                     
                     
                        restul consorțiului este de acord să pună în aplicare acțiunea cu aceleași obiective;
                     
                  
                        (d)
                     
                     
                        se semnează o modificare a acordului de grant prin care se prevede încetarea relației cu beneficiarul (sau coordonatorul) care nu și-a îndeplinit obligațiile de plată;
                     
                  
                        (e)
                     
                     
                        în cazul în care beneficiarul care nu și-a îndeplinit obligațiile de plată este coordonatorul, se numește un nou coordonator cu acordul beneficiarilor rămași.
                     
                  OCD relevant este responsabil de verificarea îndeplinirii acestor condiții.
            Această procedură nu se aplică sumelor destinate prefinanțării sau plăților intermediare nedistribuite de coordonator.
            În vederea verificării și monitorizării conformității, a regularității și a oportunității operațiunii, serviciul desemnat controlează îndeplinirea acestor condiții și respinge operațiunea în cazul în care condițiile nu sunt îndeplinite. În cazul în care respinge operațiunea, serviciul desemnat informează OCD relevant cu privire la motive. În cazul în care consideră că nu este îndeplinită condiția prevăzută la litera (b), serviciul desemnat va emite un aviz fără caracter obligatoriu prin intermediul unei note adresate OCD. În cazul în care OCD nu este de acord, acesta își confirmă poziția în scris, în cadrul unui răspuns motivat.
            Pentru fiecare intervenție, serviciul desemnat poate solicita accesul la dosarele administrative și financiare.
            Etapa 1
            Agentul inițiator financiar al OCD relevant emite un OP în favoarea coordonatorului (sau a noului coordonator) în sistemul contabil „GF01” pentru suma primită în mod necuvenit de beneficiarul care nu și-a îndeplinit obligațiile de plată. Acest OP este ulterior verificat de un agent financiar de verificare, autorizat de OCD relevant și, dacă este validat de serviciul desemnat în SAP din ABAC, este executat de contabilul MAR.
            Din punct de vedere juridic, plata va fi efectuată de Comisie, de agenția executivă, de întreprinderea comună sau de alt organism de finanțare în cauză, chiar dacă plata este efectuată de contabilul MAR din contul „GF01”.
            Etapa 2
            În paralel, agentul inițiator financiar al OCD relevant emite un OR în numele Comisiei, al agenției executive, al întreprinderii comune sau al altui organism de finanțare împotriva beneficiarului care nu și-a îndeplinit obligațiile de plată în sistemul contabil „GF01” și trebuie să indice contul bancar al MAR. Acest OR este ulterior verificat de un agent financiar de verificare, autorizat de OCD relevant și, dacă este validat de serviciul desemnat în SAP din ABAC, este executat de contabilul MAR, care asigură și monitorizarea lui.
            În cazul în care beneficiarul care nu și-a îndeplinit obligațiile de plată declară falimentul, insolvența sau se află în proces de dizolvare sau lichidare, OCD relevant trebuie să trimită lichidatorului o declarație de creanță cât mai curând posibil (16). OCD relevant trebuie, de asemenea, să trimită lichidatorului nota de debit corespunzătoare.
            4.2.2.   Procedura 3b – Alte intervenții MAR (transfer la linia bugetară)
            
            Această procedură se aplică în următoarele cazuri în care notele de debit stabilite nu au fost onorate:
            
                        a)
                     
                     
                        încetarea relației cu un beneficiar (inclusiv coordonatorul (17)) înainte de plata soldului, în cazurile în care nu se aplică procedura 3a;
                     
                  
                        b)
                     
                     
                        încetarea relației cu un coordonator înainte de plata soldului deoarece coordonatorul nu a distribuit prefinanțarea sau orice plată intermediară la ceilalți beneficiari ai consorțiului;
                     
                  
                        c)
                     
                     
                        există o datorie care rezultă dintr-o „plată negativă a soldului”.
                     
                  Etapa 1
            OCD relevant emite un OR împotriva beneficiarului sau a coordonatorului în sistemul său contabil pentru a recupera suma datorată (în conformitate cu acordul de grant relevant).
            Etapa 2
            În cazul în care nota de debit nu este rambursată integral sau parțial în termenul specificat și compensarea de către contabilul relevant nu poate fi realizată integral sau parțial, contabilul respectiv trebuie să informeze OCD relevant.
            OCD relevant inițiază, verifică și autorizează ulterior un OP din sistemul contabil „GF01” pentru a plăti integral sau parțial nota de debit care nu a fost încă plătită. Apoi, dacă este validat de serviciul desemnat în SAP din ABAC, OP este executat de contabilul MAR.
            Etapa 3
            În paralel, OCD relevant inițiază, verifică și autorizează un nou OR în raport cu beneficiarul care nu și-a îndeplinit obligațiile de plată în sistemul contabil „GF01”. Apoi, în cazul în care este validat de serviciul desemnat în SAP din ABAC, OR este executat de contabilul MAR, care asigură monitorizarea acestuia și ia măsurile specificate în Regulamentul financiar pentru a asigura recuperarea sumei datorate.
            OCD relevant generează o nouă notă de debit în numele Comisiei, al agenției executive, al întreprinderii comune sau al altui organism de finanțare în cauză, în favoarea MAR, care înlocuiește pur și simplu nota de debit inițială, păstrând aceeași dată de plată și aceeași rată a dobânzii și informând în mod corespunzător debitorul.
            În cazul în care beneficiarul onorează nota de debit, fondurile sunt plătite în contul bancar „GF01”, împreună cu dobânda de întârziere acumulată.
            În cazul în care beneficiarul nu onorează nota de debit, se poate recurge la alte opțiuni pentru recuperarea fondurilor în cauză, cum ar fi compensarea sumelor datorate, tragerea la răspundere (18) a entităților afiliate beneficiarului sau recuperarea forțată, dacă este cazul (19), sau, în cazul organismelor de finanțare, orice altă măsură adecvată prevăzută în conformitate cu regulile și procedurile acestora.
            Pentru etapele (2) și (3): în vederea verificării și monitorizării conformității și a regularității operațiunii (OP și OR), serviciul desemnat poate solicita accesul la dosarele administrative și financiare. Dacă sunt detectate erori, serviciul desemnat respinge operațiunea și notifică OCD relevant.
            Note la capitolul 4.2
            
                        1.
                     
                     
                        În aplicarea principiului bunei gestiuni financiare și pentru a proteja interesele financiare ale Uniunii, OCD ar trebui să verifice dacă consorțiul sau membrii săi și-au îndeplinit obligația de a furniza informații în timp util (în conformitate cu acordul de grant/acordul de grant adnotat) cu privire la nedistribuirea prefinanțării sau a plății intermediare de către coordonator. În particular, de îndată ce OCD relevant primește astfel de informații, acesta trebuie să ia imediat orice măsură posibilă pentru a suspenda orice plată ulterioară către coordonatorul aflat în situație de neîndeplinire a obligațiilor de plată. OCD relevant ar putea, de asemenea, să analizeze dacă trebuie atribuită membrilor consorțiului o eventuală întârziere în ceea ce privește aceste informații, având drept consecință o expunere financiară suplimentară a bugetului Uniunii (și anume, o plată suplimentară).
                     
                  
                        2.
                     
                     
                        Ori de câte ori membrii consorțiului raportează nedistribuirea cu întârzieri nejustificate, pentru a declanșa intervenția MAR, OCD trebuie să obțină o asigurare rezonabilă potrivit căreia coordonatorul nu a încheiat niciun fel de acord bilateral sau multilateral cu niciunul dintre beneficiarii neplătiți, în special pentru reducerea sau compensarea unei părți din suma în cauză. Dacă este necesar, OCD poate solicita coordonatorului și/sau beneficiarilor dovada transferului sau a primirii.
                     
                  
                        3.
                     
                     
                        Se aplică numai la punctul 4.2.2. În cazul în care un beneficiar declară falimentul, insolvența sau este în proces de dizolvare ori lichidare, OCD al Comisiei, al agenției executive, al întreprinderii comune sau al unui alt organism de finanțare inițiază imediat o intervenție MAR înainte de termenul specificat în nota de debit (etapa 1). În cazul în care OR emis în „GF01” a fost emis sau poate fi emis înainte de orice termen, atunci numai nota de debit corespunzătoare acestui OR trebuie trimisă beneficiarului, cu o copie adresată lichidatorului, în numele Comisiei, al agenției executive, al întreprinderii comune sau al altui organism de finanțare în cauză și în favoarea MAR.
                     
                  În orice caz, nu se mai efectuează plăți către coordonator până la soluționarea acestei situații.
            5.   SISTEMUL CONTABIL
            
            5.1.   Conturile anuale
            
            Conturile trebuie să respecte normele aplicabile, să fie exacte, cuprinzătoare și să prezinte o imagine corectă și fidelă a activelor MAR, a situației financiare și a rezultatului exercițiului financiar.
            Contabilul MAR stabilește procedurile contabile și planul de conturi.
            5.2.   Sistemul contabil computerizat
            
            Contabilul MAR întocmește specificațiile funcționale ale software-ului contabil și se asigură că acestea respectă normele și practicile contabile înainte de punerea în funcțiune a acestui sistem.
            OCD și serviciul desemnat utilizează sistemul central ABAC WORKFLOW pentru efectuarea plăților, colectarea veniturilor și recuperarea datoriilor. Sistemul ABAC SAP-ACCOUNTING este utilizat pentru păstrarea, pregătirea și prezentarea conturilor.
            Sistemul contabil și procedurile contabile utilizate trebuie să ia în considerare procedurile specifice pentru MAR, astfel cum sunt descrise în secțiunile 2, 3 și 4 din prezenta anexă.
            5.3.   Executarea plăților
            
            Plățile sunt efectuate de contabilul MAR în limita fondurilor disponibile.
            Contabilul MAR poate efectua plăți prin transfer bancar numai dacă datele bancare ale beneficiarului și confirmarea identității acestuia (sau modificări ale acesteia) au fost introduse în prealabil în baza de date centrală a Comisiei pentru părți terțe.
            5.4.   Colectarea veniturilor și recuperarea datoriilor
            
            Contabilul MAR este responsabil de OR întocmite de OCD relevant și acționează cu diligența necesară pentru a se asigura că ele sunt colectate.
            În cazul în care datoriile nu sunt rambursate până la termenul specificat în nota de debit, contabilul MAR pune în aplicare procedura de recuperare precontencioasă prin trimiterea la debitor a unor atenționări și scrisori de punere în întârziere.
            Contabilul MAR calculează și recuperează dobânda de întârziere datorată în conformitate cu dispozițiile incluse în nota de debit.
            Dacă este necesar, contabilul MAR poate recupera creanța prin compensarea acesteia sau prin solicitarea utilizării unei garanții depuse în avans (pentru acțiunile PC7), după informarea OCD relevant și a beneficiarului care nu și-a îndeplinit obligațiile de plată.
            În cazul în care creanțele nu sunt recuperate prin procedura precontencioasă, contabilul MAR:
            
                        —
                     
                     
                        solicită OCD competent să pregătească o decizie executorie în conformitate cu articolul 100 din Regulamentul financiar sau
                     
                  
                        —
                     
                     
                        în cazul în care nu este posibilă formalizarea OR ca decizie executorie, însărcinează serviciul competent al Comisiei să obțină un titlu executoriu prin mijloace judiciare, dacă această procedură este în conformitate cu normele interne (20).
                     
                  Contabilul MAR poate acorda debitorului un termen suplimentar pentru efectuarea plății, în cazul în care debitorul se angajează să plătească dobânda de întârziere datorată și depune o garanție care acoperă suma principală și dobânda.
            Dacă este necesar, contabilul MAR poate lua măsuri pentru protejarea intereselor financiare ale Uniunii în orice moment al procedurii.
            5.5.   Gestionarea conturilor bancare „GF01”
            
            Contabilul MAR este împuternicit să gestioneze conturile bancare utilizate pentru efectuarea plăților și pentru colectarea veniturilor. Contabilul MAR este responsabil de protejarea fondurilor depuse în aceste conturi.
            Cel puțin o dată pe lună, contabilul MAR trebuie să verifice dacă sumele introduse în sistemul contabil corespund sumelor din aceste conturi bancare. Contabilul MAR trebuie să investigheze și, dacă este necesar, să corecteze eventualele diferențe constatate.
            
               (1)  Decizia nr. 1982/2006/CE a Parlamentului European și a Consiliului din 18 decembrie 2006 privind al șaptelea program-cadru al Comunității Europene pentru activități de cercetare, de dezvoltare tehnologică și demonstrative (2007-2013) (JO L 412, 30.12.2006, p. 1).
            
               (2)  Regulamentul (UE) nr. 1291/2013 al Parlamentului European și al Consiliului din 11 decembrie 2013 de instituire a Programului-cadru pentru cercetare și inovare (2014-2020) – Orizont 2020 și de abrogare a Deciziei nr. 1982/2006/CE (JO L 347, 20.12.2013, p. 104).
            
               (3)  Regulamentul (UE) 2021/695 al Parlamentului European și al Consiliului din 28 aprilie 2021 de instituire a programului-cadru pentru cercetare și inovare Orizont Europa, de stabilire a normelor sale de participare și de diseminare și de abrogare a Regulamentelor (UE) nr. 1290/2013 și (UE) nr. 1291/2013 (JO L 170, 12.5.2021, p. 1).
            
               (4)  Regulamentul (Euratom) 2021/765 al Consiliului din 10 mai 2021 de instituire a Programului pentru cercetare și formare al Comunității Europene a Energiei Atomice pentru perioada 2021-2025 de completare a Programului-cadru pentru cercetare și inovare Orizont Europa și de abrogare a Regulamentului (Euratom) 2018/1563 (JO L 167I, 12.5.2021, p. 81).
            
               (5)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).
            
               (6)  Cu excepția EUSPA (fosta GSA), a EIT, a întreprinderilor comune.
            
               (7)  Decizia C (2018) 5120 final a Comisiei din 3 august 2018 privind normele interne referitoare la execuția bugetului general al Uniunii Europene (secțiunea Comisia Europeană) în atenția serviciilor Comisiei, anexa 15 – Carta actorilor financiari, partea 3 – Carta sarcinilor și responsabilităților contabilului Comisiei.
            
               (8)  Se înțelege că gestionarea activelor MAR implică asumarea unui risc investițional la nivelul bugetului Uniunii, ceea ce implică faptul că randamentul investițiilor poate fi negativ sau pozitiv, în funcție de condițiile și comportamentul pieței în viitor.
            
               (9)  Cu excepția programului MSCA din cadrul Orizont Europa.
            
               (10)  Fiecare trimitere la un OP din prezenta anexă include implicit și cererea (cererile) de plată aferentă (aferente).
            
               (11)  Întreprinderile comune și alte organisme de finanțare asigură executarea OP de către propriul contabil.
            
               (12)  GSA, EIT, întreprinderile comune și alte organisme de finanțare relevante transferă contribuțiile MAR direct la sistemul contabil „GF01”.
            
               (13)  ABAC (Accrual Based Accounting – contabilitatea pe bază de angajamente) este acronimul sistemului financiar informatic al Comisiei Europene.
            
               (14)  SAP identifică modulul contabil din cadrul ABAC.
            
               (15)  Durata acțiunii este stabilită în acordul de grant.
            
               (16)  Astfel cum se specifică în Regulamentul (UE) 2015/848 al Parlamentului European și al Consiliului din 20 mai 2015 privind procedurile de insolvență (JO L 141, 5.6.2015, p. 19).
            
               (17)  Pentru coordonator, ea acoperă partea din finanțarea primită legată de propriile costuri, care nu vizează nedistribuirea prefinanțării/plăților intermediare la membrii consorțiului.
            
               (18)  Pentru acțiunile Orizont 2020 și Orizont Europa, dacă se aplică conform acordului de grant.
            
               (19)  Dispoziții de procedură internă pentru recuperarea creanțelor provenite din gestionarea directă și recuperarea amenzilor, a sumelor forfetare și a penalităților cu titlu cominatoriu în temeiul tratatelor [Decizia C (2018/5119) final din 3 august 2018].
            
               (20)  Decizia C (2018/5119) final a Comisiei din 3 august 2018 privind dispoziții de procedură internă pentru recuperarea creanțelor provenite din gestionarea directă și recuperarea amenzilor, a sumelor forfetare și a penalităților cu titlu cominatoriu în temeiul tratatelor.